পল্টন থানায় হামলা মামলায় ফখরুল ও খসরুকে গ্রেপ্তার দেখানোর আবেদন
পল্টন থানায় ও পুলিশের ওপর হামলা মামলায় বিএনপি মহাসচিব মির্জা ফখরুল ইসলাম আলমগীর ও দলের স্থায়ী কমিটির সদস্য আমীর খসরু মাহমুদ চৌধুরীকে গ্রেপ্তার দেখানোর আবেদন করেছে পুলিশ।
পল্টন থানার উপপরিদর্শক ও মামলার তদন্ত কর্মকর্তা সুমিত কুমার সাহা গতকাল শনিবার ঢাকা মেট্রোপলিটন ম্যাজিস্ট্রেট আদালতে এ বিষয়ে একটি আবেদন করেন।
ঘটনার বিষয়ে জিজ্ঞাসাবাদের জন্য তাদের ১০ দিনের রিমান্ডে নেওয়ারও আবেদন করেছেন তিনি।
তবে আদালত জানান, মির্জা ফখরুল ও আমীর খসরুর উপস্থিতিতে সোমবার আবেদনের ওপর শুনানি হবে।
বিএনপির এ দুই শীর্ষ নেতা কারাবন্দী থাকায়, আদালত কারা কর্তৃপক্ষকে শুনানির সময় তাদের হাজির করার নির্দেশ দেন।
মামলার এজাহারে বলা হয়, গত ২৮ অক্টোবর মির্জা ফখরুল ও আমীর খসরুর নির্দেশে বিএনপির নেতাকর্মীরা বিকেল ৩টার দিকে পল্টন মডেল থানার সামনে জড়ো হয়।
সেখানে তারা ককটেল বিস্ফোরণ ঘটিয়ে থানায় ও পুলিশের ওপর হামলা চালায় বলে এজাহারে উল্লেখ করা হয়েছে।
এ ঘটনায় ফখরুল ও আমীর খসরুসহ ১০২ জনের বিরুদ্ধে পল্টন থানায় মামলা করে পুলিশ।
এর আগে গত ২৮ অক্টোবর পুলিশের সঙ্গে সংঘর্ষের সময় প্রধান বিচারপতির বাসভবনে হামলার ঘটনায় রমনা থানায় দায়ের করা মামলায় মির্জা ফখরুলকে গ্রেপ্তার করা হয়।
গত ২৯ অক্টোবর তাকে আদালতে হাজির করা হলে ঢাকা মেট্রোপলিটন ম্যাজিস্ট্রেট মো. রশিদুল আলম জামিন আবেদন নামঞ্জুর করেন।
পরে ২২ নভেম্বর ঢাকা মেট্রোপলিটন সেশন জজ আদালত আবারও জামিন আবেদন নামঞ্জুর করেন।
৭ ডিসেম্বর তৃতীয়বারের মতো তার জামিন আবেদন খারিজ করে দেন হাইকোর্ট।
গত ৩ নভেম্বর গুলশান এলাকা থেকে আমীর খসরুকে আটক করে গোয়েন্দারা।
২৮ অক্টোবর বিএনপির মহাসমাবেশকে কেন্দ্র করে সংঘর্ষে কনস্টেবল নিহতের ঘটনায় করা মামলায় তাকে ছয় দিনের রিমান্ডে নেওয়া হয়।

পল্টন থানায় ও পুলিশের ওপর হামলা মামলায় বিএনপি মহাসচিব মির্জা ফখরুল ইসলাম আলমগীর ও দলের স্থায়ী কমিটির সদস্য আমীর খসরু মাহমুদ চৌধুরীকে গ্রেপ্তার দেখানোর আবেদন করেছে পুলিশ।